Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Úrad priemyselného vlastníctva Slovenskej republiky 

2.	Názov zmluvy: Návrh na uzatvorenie Dohody o Vyšehradskom patentovom inštitúte 

3.	Účel a predmet zmluvy a jeho úprava v právnom poriadku Slovenskej republiky:
Cieľom Dohody o Vyšehradskom patentovom inštitúte je zriadenie medzivládnej organizácie, ktorá bude plniť funkciu orgánu pre medzinárodnú rešerš a orgánu pre medzinárodný predbežný prieskum v zmysle článkov 16 a 32 Zmluvy o patentovej spolupráci, ktorú spravuje Svetová organizácia duševného vlastníctva. Vyšehradský patentový inštitút bude v rámci regionálnej pôsobnosti vypracovávať medzinárodné rešerše a vykonávať medzinárodný predbežný prieskum ako súčasť konania o medzinárodnej prihláške. Prihlasovateľ tak získa informáciu o relevantnom známom stave techniky a tiež predbežný a nezáväzný názor na otázku, či prihlásené technické riešenie spĺňa podmienky patentovateľnosti, t. j. či je nové, či zahŕňa vynálezcovskú činnosť a či je priemyselne využiteľné. 

V právnom poriadku Slovenskej republiky predmet Dohody o Vyšehradskom patentovom inštitúte nie je upravený. Kvôli úplnosti je potrebné uviesť, že zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (patentový zákon) v znení neskorších predpisov upravuje v súvislosti so Zmluvou o patentovej spolupráci len tie činnosti, ktoré Úrad priemyselného vlastníctva SR vykonáva ako prijímací, určený a zvolený úrad v zmysle Zmluvy o patentovej spolupráci. 

4.	Priama úprava práv alebo povinností fyzických osôb alebo právnických osôb:
Dohoda nezakladá práva alebo povinnosti fyzických osôb alebo právnických osôb. 

5.	Úprava predmetu medzinárodnej zmluvy v práve EÚ:
- Nariadenie Európskeho parlamentu a Rady (ES) č. 593/2008 zo 17. júna 2008 o rozhodnom práve pre zmluvné záväzky (Rím I) (Ú. v. EÚ L 177, 4.7.2008, s. 6 – 16), 
- Nariadenie Európskeho parlamentu a Rady (ES) č. 864/2007 z 11. júla 2007 o rozhodnom práve pre mimozmluvné záväzky (Rím II) (Ú. v. EÚ L 199, 31.7.2007, s. 40 – 4). 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Predkladaný materiál je podľa článku 7 ods. 4 Ústavy Slovenskej republiky medzinárodnou zmluvou, z ktorej vzniká Slovenskej republike členstvo v medzinárodnej organizácii, preto sa po jej podpise vyžaduje súhlas Národnej rady Slovenskej republiky.  

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Predkladaný materiál je podľa článku 7 ods. 5 Ústavy Slovenskej republiky medzinárodnou zmluvou, na ktorej vykonanie nie je potrebný zákon. Po jej uzatvorení a vyhlásení spôsobom ustanoveným zákonom má prednosť pred zákonmi. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť ustanovení predkladaného materiálu a jeho prednosť pred 
zákonmi nie je potrebné meniť, zrušiť alebo adaptovať žiadny právny predpis.